Keppni á Evrópumótinu í frjálsíþróttum innanhúss hófst í Torun í Póllandi í gær. Norðmaðurinn Jakob Ingebrigtsen þurfti að bíða í rúma tvo klukkutíma eftir endanlegri niðurstöðu um það hvort hann hefði í raun unnið 1500 metra hlaupið.
Jakob Ingebrigtsen kom fyrstur í mark í 1500 metrunum og fagnaði vel en skömmu síðar var hann dæmdur úr leik og sviptur sigrinum fyrir að hafa, um stund, hlaupið utan brautar. Ingebrigtsen mótmælti þessu harðlega og sagði að sér hefði verið ýtt út úr brautinni. Niðurstaða fékkst í málið skömmu fyrir miðnætti í gær, rúmlega tveimur tímum síðar, en þá féllust dómarar á það að Ingebrigtsen hefði í raun verið ýtt og sigurinn því hans. Þetta er í annað sinn sem Jakob Ingebrigtsen fagnar sigri í 1500 metra hlaupi á EM í frjálsum innanhúss. Tomas Stanek frá Tékklandi fagnaði sigri í kúluvarpi karla í gær en hann kastaði 21,62 metra. Auriol Dongmo frá Portúgal vann gull í kvennaflokki, kastaði 19,34 metra, en Fanny Roos frá Svíþjóð endaði önnur á nýju Norðurlandameti með kast upp á 19,29 metra. Vésteinn Hafsteinsson er þjálfari Roos. EM í frjálsum heldur áfram í dag og hefst útsending á RÚV 2 klukkan korter í sex.
Sænskir fjölmiðlar greina frá því í dag að Zlatan Ibrahimovic verði að öllum líkindum í landsliðshópi Svíþjóðar sem hefur leik í undankeppni HM í fótbolta síðar í þessum mánuði. Zlatan, sem er 39 ára, hætti með landsliðinu eftir EM 2016 en hann hefur spilað 116 leiki fyrir sænska landsliðið og skorað 62 mörk. Janne Anderson, þjálfari Svíþjóðar, mun tilkynna landsliðshópinn þann 18. mars en Svíþjóð mætir Georgíu og Kósóvó í undankeppninni.
Fjórir leikir verða spilaðir í ensku úrvalsdeildinni í fótbolta í dag og er leikur Burnley og Arsenal þegar hafinn. Landsliðsmaðurinn Jóhann Berg Guðmundsson er búinn að jafna sig af meiðslum og er í byrjunarliði Burnley í dag. Sheffield United og Southampton eigast við klukkan þrjú, Aston Villa og Úlfarnir klukkan hálf sex og Brighton og Leicester mætast klukkan átta í kvöld.
Keppni á Evrópumótinu í frjálsíþróttum innanhúss hófst í gær. Norðmaðurinn Jakob Ingebrigtsen vann gull í 1500 metra hlaupi karla eftir mikla rekistefnu.